Suomen dekkariseura ry 

**TOIMINTASUUNNITELMA 2025**

**Toiminnan tarkoitus**

Suomen dekkariseura ry on kaikille rikos- ja jännityskirjallisuuden sekä muun dekkarikulttuurin harrastajille avoin yhdistys. Se perustettiin vuonna 1984 dekkarikulttuurin edistämiseksi sekä harrastajien, kirjailijoiden ja kirja-alan ammattilaisten yhdyssiteeksi. Vuosi 2025 aloittaa aktiivisen seuran toiminnassa uuden vuosikymmenen.

Dekkariseura julkaisee neljästi vuodessa ilmestyvää *Ruumiin kulttuuri* -lehteä, myöntää vuosittain Vuoden johtolanka -palkinnon edellisvuoden parhaasta kotimaisesta fiktiivisestä jännityskirjasta sekä järjestää erilaisia aiheeseen liittyviä tapahtumia.

**Julkaisutoiminta**

*Ruumiin kulttuuria* julkaistaan painettuna vuonna 2025 neljä numeroa. Lehti on tunnetuin kotimainen rikos- ja jännityskirjallisuuteen keskittyvä kulttuuri- ja mielipidelehti. Euroopassa ei ole lehtiä, jotka tarjoavat vastaavaa sisältöä. *Ruumiin kulttuuri* on Dekkariseuran käyntikortti myös suurelle yleisölle.

Lehti esittelee laajasti rikoskirjallisuuden eri toimijoita: kirjailijoita, tutkijoita sekä elokuva- ja teatterialan tekijöitä. Alan tapahtumista kerrotaan kattavasti. Lehdessä arvioidaan myös valtaosa vuoden aikana Suomessa ilmestyneistä genren kirjoista. Hallituksen ja lehdentekijöiden tärkein tehtävä on pitää lukijat tyytyväisinä ja sitouttaa jäseniä seuran toimintaan.

Vuonna 2025 seuran hallitus jatkaa Ruumiin kulttuurin vuosilta 2017–2024 puuttuvien artikkeliviitteiden indeksoimiseen Arto-artikkeliviitetietokantaan. Tavoitteena on saada artikkeliviitteet kaikkien käytettävissä olevaan finna.fi-palvelun tietokantaan vuoden 2025 aikana. Artikkelit ovat merkittävää lähdeaineistoa rikoskirjallisuuden tutkimuksessa.

Seura jatkaa vuonna 2023 alkanutta Dekkaribrunssi-podcast-sarjaa, jonka osat ovat kuunneltavissa Spotifyn Anchor-palvelussa. Linkit podcasteihin löytyvät seuran verkkosivuilla sekä Facebookissa. Seura kerää palautetta ja tietoa kuuntelijamääristä.

**Vuoden johtolanka -palkinto ja muut tunnustukset**

Vuoden johtolanka -palkinto myönnetään edellisvuoden parhaalle kotimaiselle kaunokirjalliselle jännitysteokselle. Samassa yhteydessä jaetaan myös kunniakirjat vuoden esikoisdekkarista sekä ulkomaisesta jännityskirjallisuudesta. Vuonna 2025 seura lanseeraa uuden, kotimaisen lasten ja nuorten jännityskirjapalkinnon, joka jaetaan samassa yhteydessä muiden palkintojen kanssa. Palkinnot jaetaan alkuvuodesta järjestettävässä ja striimattavassa tilaisuudessa ja palkinnolle haetaan myös valtakunnallista julkisuutta.

Vuoden johtolanka -palkinnon valitsee kolmihenkinen raati, jossa yhtenä jäsenenä on seuran hallituksen jäsen. Muut kaksi jäsentä ovat aktiivisia, mahdollisesti julkisuudesta tunnettuja dekkariharrastajia. Raati työskentelee kaksi vuotta kerrallaan. Uuden, vuosina 2025–2026 toimivan raadin puheenjohtajana toimii Päivi Kuntze ja jäseninä Anssi Linkoaho ja Marja Litja-Salminen.

Seuran hallitus valitsee Suomen ehdokkaan pohjoismaisen Lasiavain-palkintoehdokkaan vuonna 2024 ruotsiksi, tanskaksi, norjaksi tai englanniksi ilmestyneistä rikoskirjoista. Vuoden 2025 Suomen ehdokas on Kale Puonti romaanillaan *Fadi*, joka voitti Vuoden johtolanka -palkinnon vuonna 2024 ja on käännetty sekä ruotsiksi että englanniksi.

**Dekkariseuran järjestämät tapahtumat**

Dekkariseura järjestää jäsenistölleen kohtaamisia seuran toimintaan liittyvissä erilaisissa kulttuuritapahtumissa.

*Kallion kirjaston dekkari-illat*

Yhdistys jatkaa yhteistyötä Helsingin kaupunginkirjaston kanssa. Monisisältöisiä dekkari-iltoja järjestetään joka kuukauden ensimmäisenä tiistaina (ei kesä-elokuussa) Kallion kirjastossa. Niistä tiedotetaan jäsenkirjeissä, seuran verkkosivuilla ja Facebookissa sekä tarpeen mukaan muissa medioissa. Dekkari-illat striimataan mahdollisuuksien mukaan. Striimi ja sen tallenne mahdollistavat dekkari-iltojen seuraamisen etäyhteydellä tai jälkikäteen. Näin jäsenistöä pyritään aktivoimaan seuran toimintaan myös pääkaupunkiseudun ulkopuolelta.

*Dekkarilauantai*

Dekkariseura järjestää Dekkarilauantai-ohjelman Helsingin kirjamessuilla lokakuussa 2025. Lisäksi seuralla on oma osasto, jossa esitellään seuran toimintaa. Kyseessä on 25-vuotisjuhlavuottaan viettävän Helsingin kirjamessujen 25. Dekkarilauantai.

*Dekkarilukupiiri*

Dekkarilukupiirit Helsingissä, Jyväskylässä, Kotkassa ja Turussa jatkavat toimintaansa säännöllisin tapaamisin vuonna 2025.

*Dekkaritapahtumat pääkaupunkiseudun ulkopuolella*

Seura jatkaa myös suosittujen teatteriretkien järjestämistä jäsenistölleen, kun teattereiden ohjelmistoon ilmaantuu mielenkiintoisia dekkarinäytelmiä.

Seura on haluttu yhteistyökumppani erilaisissa alan tilaisuuksissa ja osallistuu aktiivisesti muiden järjestämiin tapahtumiin kuten Kouvolan dekkaripäiville, Helsingin kirjamessuille ja Vanhan kirjan talveen Jyväskylässä sekä mahdollisuuksien mukaan myös muihin kirjallisuustapahtumiin.

**Jäsentiedottaminen sekä Dekkariseuran markkinointi**

Seura pitää jäsenistöön yhteyttä *Ruumiin kulttuuri* -lehden välityksellä, sähköisillä ja paperisilla jäsenkirjeillä sekä seuran kotisivujen ja Facebookin ([www.facebook.com/dekkariseura](http://www.facebook.com/dekkariseura)) kautta.

Yhdistyksen tammikuussa 2023 uudistettuja verkkosivujen ajankohtaissisältöä ([www.dekkariseura.fi](http://www.dekkariseura.fi)) kehitetään edelleen vuonna 2025. Kehitystyössä keskitytään *Ruumiin kulttuuri* -lehteen liittyvään sisältöön ja uutisiin alan tapahtumista.

**Varainhankinta**

Yhdistys rahoittaa toimintaansa jäsenmaksuilla, *Ruumiin kulttuurin* ilmoitusmyynnillä, julkaisujensa ja muiden tuotteidensa myynnillä sekä valtion kulttuurilehtituella.